b'\n_START_ARTICLE_\nCasa Canals (Caldes de Montbui)\n_START_SECTION_\nDescripci\xc3\xb3\n_START_PARAGRAPH_\nS\'observa l\'estructura tradicional de murs portants i forjats unidireccionals de biguetes. La coberta de la part m\xc3\xa9s alta de l\'edifici \xc3\xa9s inclinada a una vessant i \xc3\xa9s de teula \xc3\xa0rab, la resta de la coberta \xc3\xa9s plana i transitable._NEWLINE_Hi ha una clara dualitat de les fa\xc3\xa7anes, \xc3\xa9s a dir, una falta total de lligam entre la fa\xc3\xa7ana del passeig del Remei i la del carrer Major. La que t\xc3\xa9 una composici\xc3\xb3 m\xc3\xa9s original \xc3\xa9s la que d\xc3\xb3na al Passeig. La part que t\xc3\xa9 solament planta baixa t\xc3\xa9 un arc en baix relleu, dins el qual s\'obre la porta al local comercial. La resta de la fa\xc3\xa7ana del Passeig est\xc3\xa0 composta per tres bandes verticals de forats amb un eix de simetria central. Al pis superior hi ha un balc\xc3\xb3 corregut que engloba les tres portes d\'iguals caracter\xc3\xadstiques. A la planta inferior la porta d\'entrada est\xc3\xa0 al centre, amb una finestra a cada costat, d\'iguals dimensions. La planta baixa t\xc3\xa9 un s\xc3\xb2col d\'aplacat de pedra fins al ter\xc3\xa7 superior de les finestres, rematat per una l\xc3\xadnia de rajoles amb motius florals de vius colors. La resta, fins al forjat de la planta pis, \xc3\xa9s arrebossat de color siena clar. A la planta superior la superf\xc3\xadcie tamb\xc3\xa9 est\xc3\xa0 arrebossada, per\xc3\xb2 pintada de color blanc. L\'edifici queda rematat per una clara l\xc3\xadnia horitzontal a manera de cornisa o barana. A la fa\xc3\xa7ana trobem diferents recursos i elements arquitect\xc3\xb2nics de decoraci\xc3\xb3 de gran subtilesa i d\'inspiraci\xc3\xb3 modernista: el singular i original coronament a manera de barana amb formes lliures i sinuoses, els elements de transici\xc3\xb3 utilitzats en les cantonades dels cossos, la l\xc3\xadnia de rajoles amb motius florals de vius colors que separa el s\xc3\xb2col i el gran treball de ferro forjat de les baranes i reixes.\n_START_SECTION_\nHist\xc3\xb2ria\n_START_PARAGRAPH_\nLa casa era coneguda per "Cal Mussenya". La part de baix de l\'edifici que d\xc3\xb3na al carrer Major era una antiga destil\xc2\xb7leria  i la part de la casa que d\xc3\xb3na al passeig del Remei era la botiga i l\'habitatge. El 1930 pass\xc3\xa0 a ser servei de correus, per\xc3\xb2 cap als anys 80 es trasllad\xc3\xa0. El senyor Canals, actual propietari, compr\xc3\xa0 la casa i establ\xc3\xad una oficina d\'obres. Conserva amb molta cura els pl\xc3\xa0nols originals de l\'al\xc3\xa7at i la secci\xc3\xb3 de la casa, que va realitzar Manel Raspall. Els pl\xc3\xa0nols estan datats l\'any 1910 i ens fan con\xc3\xa8ixer l\'\xc3\xa8poca de la seva construcci\xc3\xb3, aproximadament 1912, aix\xc3\xad com l\'antic propietari, que es deia Josep Sams\xc3\xb3. Els dibuixos ens mostren, comparant-los amb la realitat, que l\'edifici es va projectar en planta pis d\'una manera for\xc3\xa7a diferent a la que realment es va construir. En l\'al\xc3\xa7at del passeig del Remei la primera planta estava formada sols per una obertura, a difer\xc3\xa8ncia de les tres que hi ha. La coberta, en el projecte original era a dues vessants i molt m\xc3\xa9s inclinada. Aquestes modificacions van ser realitzades pel propi arquitecte quan es va comen\xc3\xa7ar a construir la casa. Raspall utilitzava for\xc3\xa7a en aquella \xc3\xa8poca el s\xc3\xb2col de pedra en diferents edificis, i en general una gran gamma d\'elements d\'ornamentaci\xc3\xb3, com els medallons i els elements en cantonades que fan de transici\xc3\xb3. Aix\xc3\xb2 tamb\xc3\xa9 es fa patent en aquesta obra, que \xc3\xa9s del m\xc3\xa9s pur estil modernista. Al llarg del temps s\'han fet algunes reformes en la distribuci\xc3\xb3 interior. Segons ens han explicat, Antoni Piera, avantpassat de l\'actual fam\xc3\xadlia Berenguer, va pintar la fa\xc3\xa7ana que d\xc3\xb3na al carrer Major._NEWLINE_La casa est\xc3\xa0 situada en el passeig del Remei, constru\xc3\xaft als voltants de 1860 i empedrat entre els anys 1918-1919. Pren el nom del passeig del Remei perqu\xc3\xa8 aquest porta a l\'antiga ermita del Remei. Les edificacions del passeig es realitzaren principalment a finals del segle XIX i principis del XX. L\'arquitectura \xc3\xa9s for\xc3\xa7a homog\xc3\xa8nia, sobretot amb la tipologia bastant similar de cases unifamiliars d\'estiueig entre mitgeres, ja que es van construir totes en un determinat per\xc3\xadode de temps bastant curt.'